นายกรัฐมนตรี มอบเงินช่วยเหลือผู้ประสบอุทกภัยทางฝั่งตะวันตกของญี่ปุ่น เป็นเงิน 5 ล้านบาท
นายกรัฐมนตรี มอบเงินช่วยเหลือผู้ประสบอุทกภัยทางฝั่งตะวันตกของญี่ปุ่น เป็นเงิน 5 ล้านบาท ให้แก่เอกอัครราชทูตญี่ปุ่นประจำประเทศไทย ณ ห้องสีม่วง ตึกไทยคู่ฟ้า ทำเนียบรัฐบาล

นางสาวบุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า ประเทศญี่ปุ่นประสบอุทกภัยและภาวะดินถล่มจากเหตุการณ์ฝนตกหนักเป็นประวัติการณ์ในพื้นที่ 23 จังหวัดทางฝั่งตะวันตก ตั้งแต่วันที่ 5 กรกฎาคมที่ผ่านมา ส่งผลให้มีผู้เสียชีวิตแล้ว 210 ราย สูญหาย 22 ราย โดย 4,800 ราย ยังคงอาศัยอยู่ที่ศูนย์พักพิงชั่วคราวใน 14 จังหวัด และประมาณ 162,000 ครัวเรือนยังคงไม่มีน้ำประปาใช้ ล่าสุด พลเอก ประยุทธ์ จันทร์โอชา นายกรัฐมนตรี ได้มีสารแสดงความเสียใจถึงนายกรัฐมนตรีญี่ปุ่นแล้ว อีกทั้งนายสมคิด จาตุศรีพิทักษ์ รองนายกรัฐมนตรี ได้มีข้อความสารแสดงความเสียใจถึงนายโยะชิฮิเดะ สึกะ เลขาธิการคณะรัฐมนตรีญี่ปุ่น และนายดอน ปรมัตถ์วินัย รัฐมนตรีว่าการกระทรวงการต่างประเทศ ได้มีข้อความสารแสดงความเสียใจถึงรัฐมนตรีว่าการกระทรวงการต่างประเทศญี่ปุ่นด้วยแล้ว

ขณะที่ในวันนี้ นายกรัฐมนตรีได้มอบเงินช่วยเหลือเป็นเงิน 5 ล้านบาท หรือมากกว่า 16 ล้านเยน ให้แก่นายชิโระ ซะโดะชิมะ เอกอัครราชทูตญี่ปุ่นประจำประเทศไทย ณ ห้องสีม่วง ตึกไทยคู่ฟ้า ทำเนียบรัฐบาล เพื่อเป็นการแสดงความห่วงใยและน้ำใจของประเทศไทยต่อเหตุการณ์ครั้งนี้